Diari Oficial de la Generalitat Valenciana


Sumari del DOGV 5930, del 12-01-2009 (2008/15944)

ORDE de 22 de desembre de 2008, de la Conselleria de Sanitat, per la qual es regulen terminis en els processos assistencials del melanoma.
------------------------------------------------------------------------------------------------------------------------------------------

Estat**VIGENT**

### Dades del document

Número de DOGV
:   5930

Data del DOGV
:   12-01-2009

Secció del DOGV
:   I. DISPOSICIONS GENERALS

Número del document
:   2008/15752


Data del document
:   22-12-2008

Organisme emissor
:   Conselleria de Sanitat

Tipus de document
:   Ordre

Anàlisi jurídica

 Descriptors 

:   * terapèutica
    * legislació
    * diagnòstic mèdic
    * càncer

ORDE de 22 de desembre de 2008, de la Conselleria de Sanitat, per la qual es regulen terminis en els processos assistencials del melanoma. [2008/15322]  
El melanoma és un tumor maligne que sol desenrotllar-se preferentment en la pell. Dins dels càncers cutanis, en representa la forma més perillosa per la tendència a produir metàstasis limfàtiques o hemàtiques, de vegades precoçment. Si no es tracta, el seu pronòstic és greu.  
És un tumor en la gènesi i desenrotllament del qual s'ha demostrat que juguen un paper important la predisposició genètica i l'exposició solar. Es considera com un dels tumors «emergents» i, segons dades epidemiològiques actuals, s'ha observat un increment progressiu en la incidència i mortalitat en les últimes dècades.  
Les mesures preventives, tant les primàries (identificació i eliminació dels factors de risc), com les secundàries (detecció precoç), són fonamentals per a disminuir la incidència i mortalitat. Dades recents demostren taxes de curació superiors al 90% amb un diagnòstic precoç.  
La Conselleria de Sanitat ha posat a disposició dels professionals sanitaris una guia de prevenció i tractament del melanoma i altres documents d'actuació clínica, difosos, entre altres mitjans, a través de la seua pàgina web, a fi de facilitar l'aplicació correcta de les recomanacions de diagnòstic i tractament del melanoma, basades en l'evidència científica.  
Per la seua banda, el Decret 15/2007, de 9 de febrer, del Consell, pel qual s'establixen mecanismes per a agilitar l'assistència a processos oncològics, disposa en l'article 4 que el termini recomanable de resposta des de l'apreciació de la sospita clínica fundada fins a l'establiment del pla terapèutic (fase 1ª del procés assistencial) s'establirà per a cada procés assistencial en els corresponents documents de normalització de pràctica clínica i es publicarà en les corresponents disposicions de desplegament de l'esmentat decret.  
Per això, sent conscients de la importància fonamental d'un diagnòstic i tractament primerenc per al bon pronòstic d'este procés oncològic, la Conselleria de Sanitat publica l'orde següent, en compliment del que s'ha preceptuat en la norma anteriorment citada, a fi de millorar i agilitar l'assistència que es presta a estos pacients.  
Per tot això, fent ús de la facultat del conseller de Sanitat per a exercir la potestat reglamentària en les matèries pròpies de la seua conselleria, a tenor de l'article 28.e) de la Llei 5/1983, de 30 de desembre, del Consell i fent ús de l'autorització concedida per la disposició final primera del Decret 15/2007, de 9 de febrer, del Consell, pel qual s'establixen mecanismes per a agilitar l'assistència sanitària a processos oncològics,   
ORDENE  
Article 1. Objecte  
L'objecte d'esta orde és regular els terminis de resposta que s'apliquen en la primera fase dels processos assistencials del melanoma i el criteri per a considerar-ne l'existència de sospita clínica fundada.  
Article 2. Àmbit d'aplicació  
Esta normativa s'aplica a totes les persones sobre les quals existisca una sospita clínica fundada de melanoma, que tinguen acreditat el dret a les prestacions del Sistema Sanitari Públic de la Comunitat Valenciana, d'acord amb el que establix la Llei 6/2008, de 2 de juny, de la Generalitat. d'Assegurament Sanitari del Sistema Sanitari Públic de la Comunitat Valenciana.   
Article 3. Apreciació de la sospita clínica fundada de melanoma  
La sospita clínica fundada de melanoma està determinada per la puntuació de 3 o més punts, obtinguda pel metge d'Atenció Primària o per qualsevol especialista, després de la valoració d'una lesió sospitosa, segons la «Llista dels 7 punts de Glasgow». En esta llista es definixen 3 criteris majors: canvi de grandària/piga nova, canvi de forma i canvi de color; i 4 criteris menors: diàmetre superior o igual a 7 mm, inflamació, sagnat, canvis en la sensibilitat (picor, dolor). A cada criteri major se li assignen 2 punts i a cada un dels criteris menors 1 punt.   
Article 4. Confirmació diagnòstica del melanoma  
La confirmació diagnòstica del melanoma és el conjunt d'actuacions diagnòstiques, després de la sospita clínica fundada, dutes a terme per distintes especialitats i que conclouen amb el resultat de l'estudi anatomopatològic i l'estudi d'extensió.   
Comprén les etapes següents:   
- Petició d'interconsulta de caràcter no demorable (preferent) entre el metge d'Atenció Primària o qualsevol especialista i el servici de dermatologia. Quan es complisquen els criteris de sospita fundada, s'ha d'enviar una interconsulta degudament omplida, amb especificació dels criteris de la llista de Glasgow que motiven la sospita, dirigida al servici de dermatologia del Departament de Salut on residisca el pacient.   
- Visita per un dels especialistes en dermatologia designats pel Departament de Salut que, en cas de confirmar-se com a melanoma probable, ha de fer l'exploració, estudi i exèresi-biòpsia de la lesió; o bé, en cas de no confirmar-se la lesió, dóna d'alta el pacient per a este procés.   
- Diagnòstic histològic: la lesió extirpada s'ha d'enviar al servici d'anatomia patològica de l'hospital corresponent per a fer-ne l'anàlisi, estudi i emissió d'informe.  
- Establiment d'un pla terapèutic: després del diagnòstic anatomopatològic i la realització de les proves complementàries corresponents, es procedix a l'estadificació del melanoma i a planificar-ne un pla de tractament i seguiment, segons l'estadi tumoral.  
Article 5. Terminis  
El termini de temps previst en la confirmació diagnòstica del melanoma és el següent:  
S'establix com a termini recomanable de resposta, des de la sospita clínica fundada fins a l'establiment del pla terapèutic del melanoma, 28 dies.  
El termini recomanable suposa que almenys el 75% dels pacients completen esta fase en el temps establit.  
Article 6. Mesures a adoptar  
A fi de garantir el termini de resposta regulat en l'article 5, la Conselleria de Sanitat ha d'adoptar les mesures necessàries per a donar la màxima prioritat a la realització de procediments diagnòstics i terapèutics derivats d'una sospita clínica fundada del melanoma.   
Cada Departament ha d'organitzar, planificar i adequar els recursos propis per al compliment d'estos objectius, establint un circuit d'actuació ràpida per a la confirmació diagnòstica del melanoma, de caràcter organitzatiu i administratiu.   
La Conselleria de Sanitat ha d'adequar els sistemes d'informació per a possibilitar l'avaluació del compliment d'estos objectius.  
DISPOSICIÓ DEROGATÒRIA  
Queden derogades totes les disposicions que del mateix rang o d'un rang inferior s'oposen a la present orde.  
DISPOSICIÓ FINAL  
Esta orde entra en vigor l'endemà de la publicació en el Diari Oficial de la Comunitat Valenciana.  
València, 22 de desembre de 2008  
El conseller de Sanitat,  
MANUEL CERVERA TAULET